ai4bharat/Pralekha huggingface dataset:
ரெயில்வே அமைச்சகம்
ரயில்வே பணிமனைகளிலும், உற்பத்தி பிரிவுகளிலும் இயற்கை வாயுவை பயன்படுத்துவதற்கான புரிந்துணர்வு ஒப்பந்தத்தில் இந்திய ரயில்வேயும், இந்திய எரிவாயு ஆணையமும் கையெழுத்திட்டன
ரயில்வே பணிமனைகளிலும், உற்பத்திப் பிரிவுகளிலும், டெப்போக்களிலும் இயற்கை வாயுவைப் பயன்படுத்தும் வகையில் கட்டமைப்பு வசதிகளை ஏற்படுத்த இந்திய ரயில்வேயும், இந்திய எரிவாயு ஆணையமும் இன்று  ரயில் பவனில் புரிந்துணர்வு ஒப்பந்தத்தை செய்து கொண்டுள்ளன. ஒப்பந்தம் கையெழுத்திடும் நிகழ்ச்சி ரயில்வே வாரியத் தலைவர் திரு. அஷ்வானி லோகானி, மற்றும் இந்திய எரிவாயு ஆணைய தலைவர் மற்றும் மேலாண் இயக்குனர் திரு. பி.சி. திரிபாதி ஆகியோர் முன்னிலையில் நடைபெற்றது. இதனையடுத்து, இந்திய ரயில்வே பணிமனை உள்ளிட்ட இடங்களில் தொழிலியல் எரிவாயுக்களான கரைக்கப்பட்ட அசிடிலின், எல்பிஜி, பாரத் பெட்ரோலியம் எரிவாயு, தொழிலியல் அடுப்பு எண்ணெய், உயர்வேக டீசல் எண்ணெய் ஆகியவற்றுக்கு பதிலாக சுற்றுச்சூழலுக்கு உகந்த இயற்கை வாயு பயன்படுத்தப்படும்.
ரயில்வேயில் மொத்தமுள்ள 54 பணிமனைகளில் 23-ல் முதல்கட்டமாக தொழிலியல் வாயுக்களுக்கு பதிலாக இயற்கை எரிவாயு பயன்படுத்தப்படும். இயற்கை எரிவாயு பயன்படுத்தப்படுவதால், 8,44,027 கனமீட்டர் அசிடிலின், 23,54,425 கிலோ எல்பிஜி, 1,40,991 கிலோ பாரத் பெட்ரோலியம் எரிவாயு, 5,500 கிலோலிட்டர் ஹைஸ்பீடு டீசல் எண்ணெய் போன்றவற்றின் பயன்பாடு தவிர்க்கப்படும். இவற்றின் மொத்த செலவு ஆண்டுக்கு ரூ. 70 கோடியாகும். இயற்கை எரிவாயு பயன்படுத்தப்படுவதால், ரயில்வேக்கு ஆண்டுக்கு ரூ. 20 கோடி மிச்சப்படுத்தப்படும்.
எரிசக்தி அமைச்சகம்
மின்துறை மற்றும் புதுப்பிக்கத்தக்க எரிசக்தி திட்டங்களுக்கு அளிப்பதற்கான ஒப்பந்தத்தில் ஆர்இசி நிறுவனமும், கேஎஃப்டபிள்யூ வளர்ச்சி வங்கியும் கையெழுத்திட்டுள்ளன
மத்திய அரசின் கிராமப்புற மின்மயமாக்கல் நிறுவனமான ஆர்இசி நிறுவனம் 169.5 மில்லியன் அமெரிக்க டாலர் கடனுதவி பெறுவதற்கு, கேஎஃப்டபிள்யூ வளர்ச்சி வங்கியுடன் ஒப்பந்தம் செய்து கொண்டுள்ளது. மத்திய நிதியமைச்சகத்தின் பொருளாதார விவகாரங்கள் துறை வழங்கிய ஒப்புதலின்படி இந்தோ – ஜெர்மன் இருதரப்பு ஒத்துழைப்பின் கீழ் இந்த கடனுதவி வழங்கப்பட உள்ளது.
இந்த கடனுதவி, புதுமையான சூரியசக்தி தொழில்நுட்ப அடிப்படையிலான இந்தியாவின் மின்உற்பத்தித் திட்டங்களுக்கு பயன்படுத்தப்பட உள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1784549
-------
(Visitor Counter : 146
பிரதமர் அலுவலகம்
அருணாச்சல ரங் மஹோத்சவ் என்பது அருணாச்சல பிரதேசத்தின் வளமான கலாச்சார கட்டமைப்பின் கொண்டாட்டமாகும், மேலும் இது ஒரே பாரதம், உன்னத பாரதம் என்ற கொள்கைகளுடன் ஒத்துப்போகிறது: பிரதமர்
டெல்லி, மும்பை, கொல்கத்தா மற்றும் குவஹாத்தி உள்ளிட்ட இந்தியாவின் பல்வேறு பகுதிகளில் அருணாச்சல ரங் மஹோத்சவ் கொண்டாடப்படுவது குறித்து பிரதமர் திரு. நரேந்திர மோடி மகிழ்ச்சி தெரிவித்துள்ளார்.
அருணாச்சலப் பிரதேச முதல்வர் திரு. பெமா காண்டுவின் ட்வீட்டைப் பகிர்ந்து, பிரதமர் ட்வீட் செய்துள்ளார்:
"அருணாச்சல ரங் மஹோத்சவ் என்பது வெறும் நிகழ்ச்சி மட்டுமல்ல; இது அருணாச்சல பிரதேசத்தின் வளமான கலாச்சார கலாச்சாரத்தின் கொண்டாட்டமாகும். இது ஒரே பாரதம், உன்னத பாரதம் என்ற கொள்கைகளுடன் ஒத்துப்போகிறது. டெல்லி, மும்பை, கொல்கத்தா, கவுகாத்தி உள்ளிட்ட இந்தியாவின் பல்வேறு பகுதிகளில் இந்த நிகழ்ச்சி நடைபெறுவது மகிழ்ச்சி அளிக்கிறது.
பிரதமர் அலுவலகம்
ஜி 20 பல்கலைக்கழக இணைப்பு நிறைவு நிகழ்ச்சியில் செப்டம்பர் 26 அன்று பிரதமர் உரையாற்றவுள்ளார்
புதுதில்லியில் உள்ள பாரத் மண்டபத்தில் 2023 செப்டம்பர் 26 அன்று மாலை 4 மணியளவில் நடைபெறும் ஜி 20 பல்கலைக்கழக இணைப்பு நிறைவு நிகழ்ச்சியில் பிரதமர் திரு. நரேந்திர மோடி உரையாற்றுகிறார்.
ஜி 20 மக்கள் பங்கேற்பு இயக்கத்தில் நாடு முழுவதிலுமிருந்து பல்வேறு பள்ளிகள், உயர் கல்வி நிறுவனங்கள் மற்றும் திறன் மேம்பாட்டு நிறுவனங்களைச் சேர்ந்த 5 கோடிக்கும் அதிகமான இளைஞர்கள் பங்கேற்றனர். இந்திய இளைஞர்களிடையே இந்தியாவின் ஜி 20 தலைமை பற்றிய புரிதலை உருவாக்கவும், பல்வேறு ஜி 20 நிகழ்வுகளில் அவர்களின் பங்கேற்பை அதிகரிக்கவும் ஜி 20 பல்கலைக்கழக இணைப்பு முன்முயற்சி மேற்கொள்ளப்பட்டது. இதில் இந்தியா முழுவதும் உள்ள பல்கலைக்கழகங்களைச் சேர்ந்த 1 லட்சத்துக்கும் அதிகமான மாணவர்கள் பங்கேற்றனர். இந்தியாவின் 75 ஆண்டு சுதந்திரத்தை நினைவுகூரும் வகையில் ஆரம்பத்தில் 75 பல்கலைக்கழகங்களுக்கு திட்டமிடப்பட்ட இந்த முயற்சி நிறைவாக இந்தியா முழுவதும் 101 பல்கலைக்கழகங்களுக்கு விரிவுபடுத்தப்பட்டது.
ஜி-20 பல்கலைக்கழக இணைப்புத் திட்டத்தின் கீழ் நாடு முழுவதும் பல்வேறு நிகழ்ச்சிகள் நடைபெற்றன. இதில் உயர்கல்வி நிறுவனங்களிலிருந்து ஏராளமானோர் கலந்து கொண்டனர். ஆரம்பத்தில் பல்கலைக்கழகங்களுக்கான ஒரு திட்டமாகத் தொடங்கப்பட்ட இது விரைவிலேயே பள்ளிகள் மற்றும் கல்லூரிகளை உள்ளடக்கியதாக வளர்ந்து, இன்னும் பரந்த பார்வையாளர்களை சென்றடைந்தது.
ஜி 20 பல்கலைக்கழக இணைப்பு நிறைவில் சுமார் 3000 மாணவர்கள், பேராசிரியர்கள் மற்றும் பங்கேற்கும் பல்கலைக்கழகங்களின் துணைவேந்தர்கள் கலந்து கொள்வார்கள். மேலும், நாடு முழுவதிலுமிருந்து மாணவர்களும் இந்த நிகழ்வில் நேரலையில் கலந்து கொள்வார்கள்.
பிரதமர் அலுவலகம்
பிரதமர் ஜன்தன் யோஜனா திட்டம் ஆறு ஆண்டுகள் நிறைவடைந்ததையொட்டி பிரதமர் மகிழ்ச்சி
பிரதமர் ஜன்தன் யோஜனா திட்டம் தொடங்கப்பட்டு ஆறு ஆண்டுகள் வெற்றிகரமாக நிறைவடைந்ததையொட்டி பிரதமர் திரு நரேந்திர மோடி மகிழ்ச்சி தெரிவித்துள்ளார். பிரதமர் ஜன்தன் யோஜனா வெற்றிகரமாக செயல்படுவதற்கு அயராது உழைத்த அனைவருக்கும் அவர் பாராட்டு தெரிவித்தார்.
“ஆறு ஆண்டுகளுக்கு முன் இதே நாளில் பிரதமர் ஜன்தன் யோஜனா திட்டம் தொடங்கப்பட்டது. வங்கிச் சேவை இல்லாத அனைவருக்கும் வங்கிச் சேவை அளிக்கும் நோக்கத்துடன் மேற்கொள்ளப்பட்ட இந்த முயற்சி, வாழ்க்கையை மாற்றியமைத்து வறுமையைப் போக்கும் பல திட்டங்களுக்கு அடித்தளமாக அமைந்தது. இதனால் பல கோடி மக்கள் பயன் அடைந்திருக்கிறார்கள்” என்று பிரதமர் கூறினார்.
“பல குடும்பங்களின் எதிர்காலம் பாதுகாப்பாக அமைவதற்கு உதவிய இந்த பிரதமர் ஜன்தன் யோஜனா திட்டத்திற்கு நன்றி. இத்திட்டத்தால் பயன்பெற்ற மக்களில் மிக அதிக அளவிலான சதவிகிதத்தினர் கிராமப்புறப் பகுதிகளைச் சேர்ந்தவர்கள். பெரும்பாலும் பெண்கள். பிரதமர் ஜன்தன் யோஜனா திட்டம் வெற்றிகரமாக செயல்படுவதற்கு அயராது பணியாற்றிய அனைவருக்கும் எனது பாராட்டுக்கள்”
அறிவியல் மற்றும் தொழில்நுட்பத்துறை
கோவிட் 19 நோய் உள்ளதா என்பதை இரண்டு மணி நேரத்திலேயே உறுதிப்படுத்தக் கூடிய பரிசோதனை கருவி - சித்ரா ஜீன் லாம்ப் என்
கோவிட் 19 தொற்று உள்ளதா என்பதை இரண்டு மணி நேரத்திலேயே உறுதிப்படுத்தக் கூடிய, குறைந்த செலவிலான, கோவிட்19 தொற்று கண்டறியும் பரிசோதனை கருவி ஒன்றை, மத்திய அறிவியல் மற்றும் தொழில்நுட்பத் துறையின், தேசிய முக்கியத்துவம் வாய்ந்த அமைப்பான, திருவனந்தபுரத்திலுள்ள ஸ்ரீ சித்திரத் திருநாள் மருத்துவ அறிவியல் மற்றும் தொழில்நுட்பக் கழகம் தயாரித்துள்ளது.
கோவிட் 19 தொற்று உறுதிப்படுத்துவதற்கான, இந்தப் பரிசோதனை, வைரல் நியூக்ளிக் அமிலத்தில், ரிவர்ஸ் டிரன்ஸ்கிரிப்டேஸ் மீடியா ஆம்பிளிஃபிகேஷன் எனப்படும், முறையைப் பயன்படுத்தி சர் – கோவ் 2வில் என் மரபணுவைக் கண்டறியும். இது உலகில் முதன் முறையான பரிசோதனை முறை என்றில்லாவிட்டாலும், முதல் சில பரிசோதனை முறைகளுள் ஒன்றாக இருக்கும்.
மத்திய அறிவியல் மற்றும் தொழில்நுட்பத் துறை நிதி உதவியுடன் தயாரிக்கப்பட்ட, சித்ரா ஜீன் லாம்ப் என் என்று பெயரிடப்பட்டுள்ள இந்த பரிசோதனை கருவி , சார்ஸ் கோவ் 2 என் மரபணுவை மிகக் குறிப்பாக கண்டறிய வல்லது. அதுமட்டுமல்லாமல், மரபணுவின் இரண்டு பகுதிகளைக் கண்டறியவல்லது. வைரஸ் மரபணு, அதன் அப்போதைய வேகத்தில், ஒரு பகுதியில் வளர்சிதை மாற்றத்திற்கு உட்பட்டிருந்தாலும், மற்றொரு பகுதியில் அதைக் கண்டறிந்து விட முடியும் என்பதால், இந்தப் பரிசோதனை தோல்வியடையாது என்பதை இதனால் உறுதிப்படுத்த முடியும்.
[மேலும் விவரங்களுக்கு தொடர்பு கொள்ள: திருமிகு ஸ்வப்னா வாமதேவன், மக்கள் தொடர்பு அலுவலர் அலைபேசி 9656815943, மின்னஞ்சல் Email: pro@sctimst.ac.in]
தொலைதொடர்பு மற்றும் தகவல் தொழில்நுட்ப அமைச்சகம்
5ஜி நெட்வொர்க் அதன் வளர்ச்சியின் இறுதி கட்டத்தில் உள்ளது: தொலைத்தொடர்பு அமைச்சர் திரு அஷ்வினி வைஷ்ணவ்
இந்திய தொலைதொடர்பு துறையினர் தகுதிவாய்ந்த வெளிநாட்டு கொள்முதலாளர்களை சந்திப்பதற்கான வாய்ப்புகளை வழங்குவதற்காக, 'இந்தியா டெலிகாம் 2022' எனும் பிரத்யேக சர்வதேச வர்த்தக கண்காட்சியை மத்திய தகவல் தொடர்பு, மின்னணுவியல், தகவல் தொழில்நுட்பம் மற்றும் ரயில்வே அமைச்சர் திரு அஷ்வினி வைஷ்ணவ் இன்று தொடங்கி வைத்தார்.
தகவல் தொடர்பு இணை அமைச்சர் திரு தேவுசின்ஹ் சவுகான், தகவல் தொடர்பு துறை செயலாளர் மற்றும் டிசிசி தலைவர் திரு கே ராஜாராமன் உள்ளிட்ட முக்கிய பிரமுகர்கள் முன்னிலை வகித்தனர்.
இந்திய அரசின் வர்த்தகத் துறையின் சந்தை அணுகல் முன்முயற்சி திட்டத்தின் கீழ் தொலைத்தொடர்புத் துறை மற்றும் வெளியுறவு அமைச்சகத்தின் ஆதரவுடன் தொலைதொடர்பு உபகரணங்கள் மற்றும் சேவைகள் ஏற்றுமதி மேம்பாட்டு கவுன்சில் 2022 பிப்ரவரி 8 முதல் 10 வரை இந்த நிகழ்வை ஏற்பாடு செய்துள்ளது.
45-க்கும் மேற்பட்ட நாடுகளில் இருந்து தகுதிவாய்ந்த கொள்முதலாளர்கள் நிகழ்ச்சியில் கலந்து கொள்கின்றனர். 40-க்கும் அதிகமான இந்திய தொலைத்தொடர்பு நிறுவனங்கள் தங்கள் தயாரிப்புகள் மற்றும் திறன்களை கண்காட்சியில் காட்சிப்படுத்துகின்றன.
“பெரியதொரு மின்னணு உற்பத்தி மையமாக இந்தியா உருவெடுத்துள்ளது. இன்று, இந்தியாவில் மின்னணு சாதன உற்பத்தி 75 பில்லியன் அமெரிக்க டாலர்களை நெருங்குகிறது. 20%-க்கும் அதிகமான வருடாந்திர வளர்ச்சி விகிதத்தில் இது வளர்ந்து வருகிறது. ஒரு பெரிய செமிகண்டக்டர் திட்டத்தை இப்போது நாங்கள் அறிமுகப்படுத்தியுள்ளோம். பல்வேறு பொருட்கள், தொழில்முனைவோர் மற்றும் 85,000 பொறியாளர்களை உருவாக்குவதற்கான மிக விரிவான திட்டமாக இது உள்ளது,” என்று அமைச்சர் திரு அஷ்வினி வைஷ்ணவ் தமது தொடக்க உரையில் தெரிவித்தார்.
தொழில்நுட்ப வளர்ச்சி குறித்து அமைச்சர் கூறுகையில், “4ஜி கோர் மற்றும் ரேடியோ நெட்வொர்க் உள்நாட்டிலேயே உருவாக்கப்பட்டுள்ளது. 5ஜி நெட்வொர்க் அதன் இறுதி கட்ட வளர்ச்சியில் உள்ளது. நாடு இன்று 6ஜி தரநிலைகளின் வளர்ச்சியில், 6ஜி சிந்தனை செயல்பாட்டில் பங்கேற்று வருகிறது,” என்றார்.
சிறப்புரை ஆற்றிய இணை அமைச்சர் திரு தேவுசின்ஹ் சவுகான், “தொடர்பு என்பது வெறும் வசதியல்ல. நாட்டின் குடிமக்களுக்கு தகவல், கல்வி மற்றும் கேள்வி கேட்கும் வாய்ப்பைப் பெற உதவுவதன் மூலம் அவர்களுக்கு இது அதிகாரம் அளிக்கிறது மற்றும் அரசாங்கத்தை பொறுப்பு மிக்கதாக்குகிறது. வெளிப்படைத்தன்மை மற்றும் பொறுப்பேற்றல் ஆகியவை நமது ஜனநாயகத்தை துடிப்பாகவும் வலிமையாகவும் ஆக்குகின்றன. இது சமூக-பொருளாதார மாற்றங்களுக்கான முதன்மையான இயக்கமாகும். அதனால்தான், 6 லட்சம் கிராமங்களுக்கும் ஆப்டிகல் ஃபைபர் கொண்டு செல்லும் ஒரு லட்சியத் திட்டத்தை அரசு உருவாக்கியுள்ளது. 2.6 இலட்சம் கிராமங்களை நாங்கள் அடைந்துள்ளோம், 2025-ம் ஆண்டிற்குள் இலக்கை அடைய தொலைத்தொடர்புத் துறை திட்டமிட்டுள்ளது,” என்றார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1796470
பிரதமர் அலுவலகம்
ஆகஸ்ட் 23 அன்று பிரதமர் குஜராத் பயணம்
2018 ஆகஸ்ட் 23அன்று பிரதமர் திரு. நரேந்திர மோடி, குஜராத்திற்குப் பயணம் மேற்கொள்கிறார்.
வால்சாத் மாவட்டம் ஜூஜ்வா கிராமத்தில் நடைபெறவுள்ள பிரம்மாண்டமான பொதுக் கூட்டத்தில் “அனைவருக்கும் வீடு” என்ற மத்திய அரசின் முக்கியத் திட்டமான பிரதமரின் ஊரக வீட்டுவசதித் திட்டப் பயனாளிகள் ஒட்டுமொத்தமாக நடத்தும் புதுமனைப் புகுவிழாவை பிரதமர் பார்வையிடுவார்.
குஜராத் மாநிலத்தில் ஒரு லட்சத்திற்கும் அதிகமான வீடுகள் கட்டி முடிக்கப்பட்டுள்ளன. இந்த வீடுகளைப் பெற்ற பயனாளிகள் 26 மாவட்டங்களில் ஒட்டுமொத்தமாக புதுமனைப் புகுவிழாவைக் கொண்டாடுவார்கள். தெற்கு குஜராத்தில் உள்ள வால்சாத், நவ்சாரி, தபி, சூரத், டாங்ஸ் ஆகிய ஐந்து மாவட்டங்களைச் சேர்ந்த பயனாளிகள் வால்சாத்தில் கூடுகின்றனர். மற்ற மாவட்டங்களில் கூட்டான புதுமனைப் புகுவிழா ஒன்றிய அளவில் கொண்டாடப்படும். இந்த மாவட்டங்களைச் சேர்ந்த பயனாளிகள் வால்சாத்தில் நடைபெறும் முதன்மை நிகழ்வோடு, பொருத்தமான முறையில் காணொலிக் காட்சி மூலம் இணைக்கப்படுவார்கள். இந்த நிகழ்வில் இரண்டு லட்சத்திற்கும் அதிகமானவர்கள் இணைவார்கள் என்று எதிர்ப்பார்க்கப்படுகிறது.
இதே நிகழ்வில் தீன் தயாள் உபாத்யாயா ஊரகத் திறன் மேம்பாட்டுத் திட்டம் முதலமைச்சரின் கிராமோதயா திட்டம் தேசிய ஊரக வாழ்வாதார இயக்கம் உள்ளிட்ட பல்வேறு வளர்ச்சித் திட்டங்களின்கீழ் தெரிவு செய்யப்பட்ட பயனாளிகளுக்கு பிரதமர் சான்றிதழ்களையும் வேலை உறுதி கடிதங்களையும் வழங்குவார். மகளிர் வங்கி சேவகர்களுக்கு நியமனக் கடிதங்களையும், சிறு வகை ஏடிஎம்-களையும் அவர் வழங்குவார். பொதுக் கூட்டத்திலும் அவர் உரையாற்றுவார்.
ஜூனாகடில் பல்வேறு வளர்ச்சித் திட்டங்களையும் பிரதமர் தொடங்கி வைப்பார். ஜூனாகடில் அரசு மருத்துவமனை: ஜூனாகட் மாநகராட்சியின் 13 திட்டங்கள் கோக்கர்தாவில் பால் பதனத் தொழிற்சாலை ஆகியவையும் இதில் அடங்கும். அங்கு நடைபெறும் கூட்டத்திலும் அவரை உரையாற்றுவார்.
காந்திநகரில் உள்ள குஜராத் தடய அறிவியல் பல்கலைக்கழகத்தில் பிரதமர் பட்டமளிப்பு விழா உரையாற்றுவார். தில்லி திரும்புவதற்குமுன், காந்திநகரில் சோம்நாத் அறக்கட்டளை கூட்டத்திலும் அவர் பங்கேற்பார்.
==============
(Visitor Counter : 116
நிதி அமைச்சகம்
மத்திய அரசின் கருவூல பில்கள் ஏலம் தொடர்பான கால அட்டவணை.
செப்டம்பர் 2020 இறுதியில் முடிவடையும் அடுத்த நிதியாண்டின் முதல் காலாண்டிற்கான, மத்திய அரசின் கருவூல பில்கள் தொடர்பான கால அட்டவணையை, இந்திய ரிசர்வ் வங்கியின் ஆலோசனையுடன், அரசு வெளியிட்டுள்ளது.
இது பற்றிய கூடுதல் விவரங்களுக்கு இந்த இணைப்புக்கு செல்லவும் : https://pib.gov.in/PressReleseDetail.aspx?PRID=1634662
(Visitor Counter : 118
வணிகம் மற்றும் தொழில்துறை அமைச்சகம்
இந்தியாவின் வளர்ச்சிக்கு அச்சாக இருப்பது ஏற்றுமதி என்பதை திரு பியூஷ் கோயல் வலியுறுத்தினார்; 2030-க்குள் வணிகம் மற்றும் சேவைகள் ஏற்றுமதி தலா 1 டிரில்லியன் அமெரிக்க டாலரை எட்டும் திறனை இந்தியா கொண்டிருக்கிறது என்று அவர் கூறினார்
2030-க்குள் வணிகம் மற்றும் சேவைகள் ஏற்றுமதி தலா 1 டிரில்லியன் அமெரிக்க டாலரை எட்டும் திறனை இந்தியா கொண்டிருக்கிறது என்று மத்திய தொழில், வர்த்தகம், நுகர்வோர் நலன், உணவு, பொது விநியோகம் மற்றும் ஜவுளிகள் துறை அமைச்சர் திரு பியூஷ் கோயல் கூறியுள்ளார். புதுதில்லியில் இன்று 21-ஆவது குடிமைப் பணிகள் தினம் 2022 –ஐ ஒட்டி நடைபெற்ற சுயசார்பு இந்தியா- ஏற்றுமதி மீதாக கவனம் என்பது குறித்த தொடக்க அமர்வில் உரையாற்றிய அவர், இந்தியாவின் வளர்ச்சிக்கு அச்சாக ஏற்றுமதியை உருவாக்குவது அவசியம் என்பதை வலியுறுத்தினார்.
நாடுமுழுவதும் உள்ள குடிமைப்பணி அதிகாரிகளுக்கு முன்கூட்டியே தமது நல்வாழ்த்துக்களையும், பாராட்டுக்களையும் தெரிவித்த திரு கோயல், நாட்டு நலனுக்காக தங்களின் அர்ப்பணிப்பை குடிமைப்பணி அதிகாரிகள் புதுப்பித்துக் கொள்வதற்கான தினமாக இது உள்ளது என்று குறிப்பிட்ட அவர், மக்கள் சேவைக்கு அவர்களின் உறுதிப்பாட்டை வலியுறுத்தினார். நீங்கள் எடுக்கும் முடிவு, செயல்பாடு, உங்களின் கையெழுத்து ஆகியவற்றால் லட்சக் கணக்கான மக்கள் மீது தாக்கத்தை செலுத்துகிறது என்பதில் எப்போதும் கவனமாக இருக்க வேண்டும் என்று அதிகாரிகளை அவர் கேட்டுக் கொண்டார்.
2021-ல் உலகளாவிய பொருட்கள் வர்த்தகத்தில் நமது பங்கு 3 சதவீதத்திற்கு கீழ் இருந்ததை குறிப்பிட்ட அமைச்சர், தற்போது வளர்ச்சிக்கு அதிகமான வாய்ப்புள்ளது என்றார். இது நடப்பதற்கு மத்திய – மாநில அரசுகள் இணைந்து பாடுபட வேண்டும் என்று கேட்டுக் கொண்ட அவர், மாவட்ட ஆட்சியர்கள் அவரவர் மாவட்டங்களில் ஏற்றமதியை ஊக்கப்படுத்த வேண்டும் கூறினார். மருந்துப் பொருட்கள் ஆய்வு கூட்டுறவு திட்டத்தில் உறுப்பினராவதற்கு இந்தியா முயற்சி செய்ய வேண்டும் என்று திரு கோயல் கூறினார். இதன்மூலம் நமது மருந்துப் பொருட்கள் ஏற்றுமதியை 200 பில்லியன் அமெரிக்க டாலர் அளவுக்கு உயர்த்த முடியும் என்று அவர் குறிப்பிட்டார்.
மேலும் விவரங்களுக்கு, இந்த ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1818447
பிரதமர் அலுவலகம்
அஸ்ஸாமி மொழி எழுத்தாளர் திரு.அதுலநாத கோஸ்வாமி மறைவுக்கு பிரதமர் இரங்கல்
அஸ்ஸாமி மொழி எழுத்தாளர் திரு.அதுலநாத கோஸ்வாமி மறைவுக்கு பிரதமர் திரு.நரேந்திர மோடி இரங்கல் தெரிவித்துள்ளார்.
இது குறித்து ட்விட்டரில் பிரதமர் வெளியிட்டுள்ள பதிவில், “திரு.அதுலநாத கோஸ்வாமி மறைவு செய்தி அறிந்து கவலையடைந்ததாக கூறியுள்ளார். அவர் தமது சிறப்பான பணிகளுக்காகவும், பன்முகத்தன்மைக்காகவும் பாராட்டப்பட்டார் என்று தெரிவித்துள்ளார். அஸ்ஸாமி இலக்கியத்தை ஆங்கிலத்தில் பிரபலமடைய செய்ததில் அவர் பெரும் பங்காற்றினார் என்று கூறியுள்ளார். அவரது குடும்பத்தாருக்கும், நலன் விரும்பிகளுக்கும் இரங்கலை தெரிவித்துக் கொள்வதாக பிரதமர் குறிப்பிட்டுள்ளார் ஓம் சாந்தி”
சுகாதாரம் மற்றும் குடும்ப நலத்துறை அமைச்சகம்
உலக சுகாதார நிறுவனத்தின் சார்பில் அதன் தென் கிழக்கு ஆசிய மண்டல அலுவலகம், இந்திய நாட்டு அலுவலகத்தின் மூலம் இந்தியாவுடன் செய்துகொண்ட உடன்பாட்டு ஒப்பந்தம் குறித்து அமைச்சரவைக்கு விளக்கப்பட்டது
உலகச் சுகாதார நிறுவனத்தின் சார்பில் அதன் தென்கிழக்கு ஆசிய மண்டல அலுவலகம், இந்திய நாட்டு அலுவலகத்தின் மூலம் இந்தியாவுடன் செய்துகொண்ட உடன்பாட்டு ஒப்பந்தம் குறித்துப் பிரதமர் திரு. நரேந்திர மோடி தலைமையிலான மத்திய அமைச்சரவைக்கு விளக்கம் அளிக்கப்பட்டது. இந்தப் புரிந்துணர்வு ஒப்பந்தம் புதுதில்லியில் 2018 மார்ச் 13-ஆம் தேதி கையெழுத்திடப்பட்டது.
இந்த இருதரப்பு உடன்பாட்டு ஒப்பந்தம் இந்தியாவுக்கும், உலக சுகாதார நிறுவனத்திற்கும் இடையே ஒத்துழைப்பை ஊக்குவிக்கும். இந்திய மக்களின் பொதுச் சுகாதார நிலைமையை மேம்படுத்துவதற்கு இந்த ஒப்பந்தம் உதவியாக இருக்கும்.
(Visitor Counter : 76
நிதி அமைச்சகம்
85.535 கிலோ தங்கத்தை டிஆர்ஐ அதிகாரிகள் கைப்பற்றினர்; வெளிநாட்டவர் 4 பேர் கைது
வருவாய் நுண்ணறிவு இயக்குநரகம்  மேற்கொண்ட ரகசிய நுண்ணறிவு நடவடிக்கையில், ஹாங்காங்கில் இருந்து சரக்கு விமானத்தின் மூலம் இந்தியாவுக்குள் தங்கத்தைக் கடத்தி வருவதாக தகவல் கிடைத்தது. அதன்படி தங்கத்தை எந்திரங்கள் என்ற போர்வையில், கட்டிகள், உருளைகள் வடிவத்தில் கடத்தி வந்தது கண்டுபிடிக்கப்பட்டது.
ரகசிய தகவலின்படி, டிஆர்ஐ அதிகாரிகள், இந்திரா காந்தி சர்வதேச விமான நிலைய சரக்கு போக்குவரத்து வளாகத்தில் சோதனை மேற்கொண்டனர். மின்மாற்றிகளுடன் இணைக்கப்பட்டிருந்த மின்முலாம் பூசும் எந்திரங்களில், தங்கத்தை மறைப்பதற்காக நிக்கல் முலாம் பூசப்பட்டிருந்ததை அதிகாரிகள் கண்டுபிடித்தனர். 80 எந்திரங்களில் தலா ஒரு கிலோ தங்கம் மறைக்கப்பட்டிருந்தது.
மேலும், தில்லியைச் சேர்ந்த நகைக்கடை உரிமையாளரிடம் இருந்து இதே முறையில் கடத்தி வரப்பட்ட 5.049 கிலோ தங்கத்தையும் அதிகாரிகள் பறிமுதல் செய்தனர். இதன் தொடர்ச்சியாக, சத்தார்பூர், குர்கான் ஆகிய இடங்களில் வாடகைக்கு குடியிருந்து, நவீன முறைகளில் கடத்தல் தங்கத்தை உருக்கும் சட்டவிரோத வேலையைச் செய்துவந்த 4 பேர்  இதுதொடர்பாக கைது செய்யப்பட்டனர்.
பறிமுதல் செய்யப்பட்ட தங்கத்தின் மொத்த எடை 85.535 கிலோவாகும். இதன் மதிப்பு தோராயமாக ரூ.42 கோடி ஆகும். கடத்தல் வேலையில் ஈடுபட்டு வந்த 4 பேரிடமும் விசாரணை நடைபெற்று வருகிறது. விசாரணையில், அவர்களில் இரண்டு பேர் ஏற்கனவே, தங்கக் கடத்தலுக்காக சிறையில் அடைக்கப்படிருந்தபோது, நெருங்கிய பழக்கம் ஏற்பட்டதாக தெரியவந்தது. தொடர்ந்து விசாரணை நடைபெற்று வருகிறது.
மத்திய அமைச்சரவை
பலதுறை சார்ந்த இணையதளம் மற்றும் அதனைப் பயன்படுத்துவோரின் தேசிய இயக்கத்தைத் தொடங்க அமைச்சரவை ஒப்புதல்
பலதுறை சார்ந்த இணையதளம் மற்றும் அதனை பயன்படுத்துவோரின் தேசிய இயக்கத்தைத் தொடங்க பிரதமர் திரு நரேந்திர மோடி தலைமையில் இன்று நடைபெற்ற அமைச்சரவை ஒப்புதல் அளித்துள்ளது. இந்தத் திட்டம் ரூ.3,360 கோடி மதிப்பில் ஐந்தாண்டு காலத்திற்கு அறிவியல் மற்றும் தொழில்நுட்பத்துறையால் அமல்படுத்தப்படும்.
சமூகத்தில் அதிகரித்து வரும் தொழில்நுட்பத் தேவைகளைப் பூர்த்தி செய்வதற்கும், சர்வதேசப் போக்குகளையும் அடுத்தத் தலைமுறை தொழில்நுட்பங்களுக்கான முன்னணி நாடுகளின் திட்டங்களைக் கணக்கில் கொள்வதற்கும் தேசிய இயக்கம் பயன்படும்.
சிபிஎஸ்-ல் தொழில்நுட்ப மேம்பாடு, செயல்முறை மேம்பாடு, மனிதவள மேம்பாடு, திறன் விரிவாக்கம், தொழில் முனைதல், புதுமைத் தொழில் வளர்ச்சி, மற்றும் இவற்றோடு தொடர்புடைய தொழில்நுட்பங்களை எதிர்கொள்வதற்கு இது ஒரு விரிவான இயக்கமாக இருக்கும். 15 தொழில்நுட்ப கண்டுப்பிடிப்பு மையங்கள், 6 செயல்முறை மேம்பாட்டு மையங்கள், 4 தொழில்நுட்பப் பரிமாற்ற ஆய்வுப் பூங்காக்கள் ஆகியவற்றை உருவாக்குவது இந்த இயக்கத்தின் நோக்கமாகும்.
பலதுறை சார்ந்த இணையதளம் மற்றும் அதனைப் பயன்படுத்துவோரின் தேசிய இயக்கம் என்பது மத்திய அமைச்சகங்கள், மாநில அரசுகள், தொழில்துறை, கல்வி நிறுவனங்கள் என ஒட்டுமொத்த இந்தியாவையும் உள்ளடக்கியதாக இருக்கும்.
--------------------
எஸ் எம் பி - கீதா
(Visitor Counter : 152
நிதி அமைச்சகம்
ஜி20 இந்தியா தலைமைத்துவத்தின் கீழ் "கொள்கைக் கண்ணோட்டம்: கிரிப்டோ சொத்துக்கள் குறித்து பொதுக் கொள்கைக்கான பாதை பற்றி விவாதித்தல்" என்ற குழு விவாதம்
இந்தியாவின் ஜி20 தலைமைத்துவம் என்பது "வசுதைவ குடும்பகம்" அல்லது "ஒரே பூமி, ஒரே குடும்பம், ஒரே எதிர்காலம்" என்ற கருப்பொருளில் அமைந்துள்ளது, இது சமமான வளர்ச்சி மற்றும் அனைவருக்கும் பகிரப்பட்ட எதிர்காலத்தின் செய்தியை அடிக்கோடிட்டுக் காட்டுகிறது. இந்த இலக்கை அடைவதற்கு, நிதித் துறையை மாற்றியமைக்க, அனைவரையும் உள்ளடக்கிய நிதிமுறையை ஊக்கப்படுத்த, நிதிச் சந்தை செயல்திறனை மேம்படுத்த டிஜிட்டல் தொழில்நுட்பம் முக்கியப் பங்கு வகிக்கிறது. 2023 ஆம் ஆண்டில் நிதித்துறை ஒழுங்குமுறை சீர்திருத்தங்களில் இந்திய தலைமைத்துவத்தின் முன்னுரிமை டிஜிட்டல் நிதி அமைப்பை மிகவும் திறமையானதாகவும், பாதுகாப்பானதாகவும், நிலையானதாகவும் மாற்றுவதாகும்.
உலகம் முழுவதும் விரைவான கிரிப்டோ பரிணாம வளர்ச்சி இருந்தபோதிலும், கிரிப்டோ சொத்துக்களுக்கு விரிவான உலகளாவிய கொள்கைக் கட்டமைப்பு இல்லை. கிரிப்டோ சொத்துக்களுக்கும் பாரம்பரிய நிதித் துறைக்கும் இடையே உள்ள அதிக தொடர்பு மற்றும் கிரிப்டோ சொத்துகளைச் சுற்றியுள்ள சிக்கலான மற்றும் நிலையற்ற தன்மை காரணமாக, கொள்கை வகுப்பாளர்கள் கடுமையான ஒழுங்குமுறைக்கு அழைப்பு விடுக்கின்றனர். நிதி நடவடிக்கை பணிக்குழு, நிதி நிலைத்தன்மை வாரியம், பணம் செலுத்துதல் மற்றும் சந்தை உள்கட்டமைப்புகளுக்கான குழு , சர்வதேச பத்திர ஆணையங்களின் அமைப்பு மற்றும் வங்கி மேற்பார்வைக்கான பேசல்  குழு ஆகியவை அந்தந்த நிறுவன ஆணைகளுக்குள் பணிபுரிந்துகொண்டே, ஒழுங்குமுறை நிகழ்ச்சி நிரலையும் ஒருங்கிணைத்து வருகின்றன.
நிதி ஒருமைப்பாடு சம்பந்தப்பட்டதற்கு அப்பால் கிரிப்டோ சொத்துக்கள் பற்றிய ஜி20 விவாதத்தை விரிவுபடுத்தவும், பொருளாதாரத்தில், மேக்ரோ பொருளாதார தாக்கங்கள் மற்றும் பரவலான கிரிப்டோ ஏற்பு ஆகியவற்றை அறியவும் முடியும் என்று இந்தியா நம்புகிறது. கிரிப்டோ சொத்துக்களின் உலகளாவிய சவால்கள் மற்றும் வாய்ப்புகளுக்குத் தரவு அடிப்படையிலான மற்றும் தகவலறிந்த அணுகுமுறை இதற்குத் தேவைப்படும், இது ஜி 20 உறுப்பினர்கள் ஒருங்கிணைந்த மற்றும் விரிவான கொள்கையை வடிவமைக்க அனுமதிக்கிறது.
கிரிப்டோ சொத்துக்களின் பரந்த பொருளாதார மற்றும் நிதி நிலைத்தன்மை தாக்கங்கள் குறித்து கொள்கை வகுப்பாளர்களுக்கு தெரிவிக்க, பெங்களுருவில் 2023, பிப்ரவரி 23 அன்று நடைபெற்ற 2வது ஜி20 நிதி மற்றும் மத்திய வங்கி பிரதிநிதிகள் கூட்டத்திற்கு ஒரு விவாதக் குறிப்பைத் தயாரிக்குமாறு சர்வதேச செலாவணி நிதியத்தை இந்தியத் தலைமை கேட்டுக்கொண்டது. மேற்படி சந்திப்பின் போது, கிரிப்டோ சொத்துக்களைப் பற்றிய உரையாடலை விரிவுபடுத்த தலைமைத்துவ முயற்சிகளின் ஒரு பகுதியாக, “கொள்கைக் கண்ணோட்டங்கள்: கிரிப்டோ சொத்துக்கள் குறித்து பொதுக் கொள்கைக்கான பாதை பற்றி விவாதித்தல்” என்ற தலைப்பில் கருத்தரங்கு நடைபெற்றது. இந்த நிகழ்வின்போது விவாதக் கட்டுரையை சமர்ப்பித்த ஐஎம்எஃப் உரையாளர், திரு. டொமாசோ மான்சினி கிரிஃபோலி, ஒரு நாட்டின் பொருளாதாரத்தின் உள் மற்றும் வெளிப்புற நிலைத்தன்மை மற்றும் அதன் நிதி முறைக் கட்டமைப்பில் கிரிப்டோ ஏற்பின் விளைவுகளை எடுத்துரைத்தார்.
கருத்தரங்கில் ஜி 20 உறுப்பு நாடுகளின் பிரதிநிதிகள், சர்வதேச நிறுவனங்கள் மற்றும் இந்த பிரிவில் பணிபுரியும் பிரபல நிபுணர்கள் கலந்து கொண்டனர்.
வணிகம் மற்றும் தொழில்துறை அமைச்சகம்
ஸ்டார்ட் அப் சூழல் முறையினருடன் காணொலி மூலம் திரு.பியூஷ் கோயல் கலந்துரையாடல்
நாட்டில் கொவிட்-19 மற்றும் பொது முடக்கத்தால் ஏற்பட்டுள்ள தாக்கம் குறித்து மதிப்பிடுவதற்காக, ஸ்டார்ட் அப் சூழல் முறையைச் சேர்ந்த, மேம்பாட்டாளர்கள், ஸ்டார்ட் அப் திட்டத்தில் தொழில் தொடங்கியோர், ஏஞ்சல் முதலீட்டாளர்கள் உள்ளிட்டோருடன், மத்திய ரயில்வே, தொழில் மற்றும், வர்த்தகத்துறை அமைச்சர் திரு.பியூஷ் கோயல் இன்று காணொலி மூலம் கலந்துரையாடினார். தொழில் மேம்பாடு மற்றும் உள்நாட்டு வர்த்தகத் துறை, பெருநிறுவன விவகார அமைச்சகம், செபி, சிபிடிடி, சிபிஐசி, நிதி ஆயோக், சிட்பி ஆகியவற்றின் அதிகாரிகள் இந்தக் கூட்டத்தில் கலந்து கொண்டனர்.
ஸ்டார்ட் அப் தொழில் முனைவோர் நாட்டின் எதிர்கால நம்பிக்கையின் முன்னோடிகள் என்று கூறிய அமைச்சர், அவர்களின் முக்கிய பங்களிப்பு பற்றிக் குறிப்பிட்டார். நாடு முன்னெப்போதும் இல்லாத அளவுக்கு நெருக்கடியைச் சந்தித்துள்ளது என்றும், இதற்கு சரியான தீர்வுகள் அவசியம் என்றும் அவர் கூறினார். தொழில்துறை குறிப்பாக ஸ்டார்ட் அப் தொழில் முனைவோர் சந்தித்து வரும் சிரமங்களைச் சமாளிக்க அனைவரது ஒத்துழைப்பும் தேவை என்று அவர் தெரிவித்தார்.
(Visitor Counter : 100
மத்திய அமைச்சரவை
ராணுவக் கல்வியில் ஒத்துழைப்புக்காக வெலிங்டன் பாதுகாப்பு படை சேவைகள் அலுவலர் கல்லூரிக்கும், டாக்கா, மிர்பூர் பாதுகாப்புப் படை கமாண்ட் மற்றும் அலுவலர் கல்லூரிக்கும் இடையிலான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்
ராணுவக் கல்வியில் போர்த்திறன் சார்ந்த மற்றும் செயல்பாடுகள் துறை படிப்புகள் தொடர்பாக ஒத்துழைப்புக்காக வெலிங்டன் பாதுகாப்பு படை அலுவலர் கல்லூரிக்கும், டாக்கா, மிர்பூர் பாதுகாப்புப் படை கமாண்ட் மற்றும் அலுவலர் கல்லூரிக்கும் இடையிலான புரிந்துணர்வு ஒப்பந்தத்திற்கு  பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. செயல்பாட்டுக்குப் பிந்தைய புரிந்துணர்வு ஒப்பந்தமாக இந்த ஒப்புதல் அளிக்கப் பட்டுள்ளது.
ராணுவக் கல்வியில் போர்த்திறன் சார்ந்த மற்றும் செயல்பாடுகள் துறை படிப்புகளில் மேம்படுத்தப்பட்ட ஒத்துழைப்புக்கான வரையறைகளை உருவாக்கவும், இரு நாடுகளுக்கும் இடையில் நெருக்கமான மற்றும் நீண்டகால ஒத்துழைப்பை ஊக்குவிக்கவும் இந்தப் புரிந்துணர்வு ஒப்பந்தம் வகை செய்கிறது.
இரு நாடுகளின் பூகோள மற்றும் கலாச்சார நெருக்கத்தைக் கருத்தில் கொண்டு பார்த்தால், பயங்கரவாதத்தை எதிர்கொள்வது போன்ற பல பொதுவான சவால்களுக்கு கூட்டு நடவடிக்கை தேவைப்படுகிறது. எனவே, ஆயுதப்படைகள் அளவில் நல்ல ஒத்துழைப்பும், ஒருங்கிணைப்பும் தேவைப்படுகிறது. ஆயுதப்படைகளின் ஒத்த நிலைமையை உருவாக்கவும், பொதுவான அச்சுறுத்தல்களை எதிர்கொண்டு சமாளிப்பதில் பங்களிப்பை இன்னும் சிறந்ததாக ஆக்கவும் கூட்டுப் பயிற்சிகள் மற்றும் செயல்பாடுகள் உதவிகரமாக இருக்கும். இந்தியா மற்றும் வங்கதேசம் இடையே தகவல் மற்றும் தொழில்நுட்ப பரிமாற்றம் மூலமாக பொது பொறுப்புநிலையையும் இந்தப் புரிந்துணர்வு ஒப்பந்தம் மேம்படுத்தும்.